**Zmluva o dielo č. 1/2016**

uzavretá v zmysle §536 a nasl. Zákona č. 513/1991 Zb. Obchodného zákonníka v znení neskorších predpisov

**Zmluvné strany**

Objednávateľ: Gymnázium a základná škola Sándora Máraiho s vyučovacím

 jazykom maďarským

Sídlo: Kuzmányho 6

Zastúpený: Mgr. Eva Csurkó, riaditeľka školy

IČO: 00161004

DIČ: 2020762392

Bankové spojenie:

Číslo účtu:

 Tel.: 055/6221954

Fax: 055/6221966

E-mail: skola@maraigimi.sk

Zástupca na rokovanie vo veciach technických: Ing. Miroslav Bartko

 Ďalej len *Objednávateľ*

a Zhotoviteľ: BLS com. s.r.o.

 Sídlo: Hlavná č. 84, 040 01 Košice Zastúpený: Ing. S. Šulkovský, Bc.P.Bodrás,Š Lévay IČO: 36205168

 DIČ: 2020061439

 IČ DPH: SK2020061439

 Bankové spojenie:

 Číslo účtu:

 Tel.: 0905 754 134 E-mail: bls@bls.sk

 Osoby oprávnené rokovať vo veciach zmluvných: Ing. S. Šulkovský

 realizačných: Š. Lévay

 Zápis:   v OR na Okr. Súde KE I vložka 12327/V

 Ďalej len *Zhotoviteľ*

**I. Predmet zmluvy**

1.1.Predmetom tejto zmluvy je záväzok zhotoviteľa vykonať pre objednávateľa stavebné práce s názvom **„Odstránenie statických porúch únikového schodiska v budove školy“**

(ďalej len „dielo“) podľa schválenej projektovej dokumentácie a záväzok objednávateľa riadne zhotovené dielo prevziať a zaplatiť zhotoviteľovi dohodnutú cenu diela.

1.2.

Zhotoviteľ sa zaväzuje vykonať dielo vo vlastnom mene, na vlastný náklad a na vlastné nebezpečenstvo, podľa rozpočtu stavby, ktorý tvorí prílohu č.1 zmluvy a podľa platných STN a všeobecne záväzných právnych predpisov.

**II. Miesto a čas vykonania diela**

2.1.

Zhotoviteľ sa zaväzuje vykonať pre objednávateľa dielo v požadovanom rozsahu a kvalite a odovzdať dielo objednávateľovi v dohodnutom čase a mieste.

2.2.

Miesto realizácie diela: Gymnázium a základná škola Sándora Máraiho s vyučovacím jazykom maďarským, Kuzmányho 6, Košice

2.3.

Termíny realizácie diela:

1. začiatok realizácie: nasledujúci deň odo dňa odovzdania staveniska,
2. dokončenie realizácie: do 3 mesiacov od odovzdania staveniska

2.4.

V prípade, že zhotoviteľ vykoná dielo pred dohodnutým termínom, zaväzuje sa objednávateľ riadne zhotovené dielo prevziať aj v skoršom ponúknutom termíne.

2.5.

Dodržiavanie termínu realizácie diela zo strany zhotoviteľa závisí od riadnej a včasnej súčinnosti objednávateľa dohodnutej v zmluve. Po dobu omeškania objednávateľa s poskytnutím súčinnosti nie je zhotoviteľ v omeškaní s plnením záväzku.

2.6.

Zhotoviteľ je povinný neodkladne, najneskôr však 3 pracovné dni po vzniku akejkoľvek udalosti ktorá bráni alebo sťažuje zhotovenie diela s dôsledkom hroziaceho omeškania odovzdania diela, písomne oboznámiť objednávateľa záznamom v stavebnom denníku.

**III. Cena za dielo**

3.1.

Cena za vyhotovenie diela je stanovená na základe výsledkov verejného obstarávania (dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vyhláškou č. 87/1996 Z. z. v znení neskorších predpisov) a  je špecifikovaná v rozpočte diela (ocenenom výkaze výmer) vypracovanom zhotoviteľom, ktorý tvorí prílohu č.1 k zmluve.

3.2.

Cena diela je zmluvnými stranami na základe bodu 3.1. určená vo výške:

Cena bez DPH 46 069,64 EUR

DPH vo výške 20% 9 213,93 EUR

Cena s DPH 55 283,57 EUR

(slovom päťdesiatpäťtisícdvestoosemdesiattri Eur päťdesiatsedem centov)

3.3.

V cene za dielo sú zahrnuté všetky práce, dodávky a služby súvisiace s realizáciou diela a vyplývajúce pre zhotoviteľa zo zmluvy.

3.4.

V prípade, že z objektívnych dôvodov bude potrebné upraviť rozsah diela uzavretím dodatku, zhotoviteľ bude pri kalkulácií jednotkových cien účtovať jednotkovú cenu, ktorá bude zodpovedať cene uvedenej v rozpočte diela (ocenenom výkaze výmer). Pokiaľ požadované práce nie sú uvedené v rozpočte diela (ocenenom výkaze výmer), bude zhotoviteľ účtovať cenu podľa smerných orientačných cien stavebných prác.

**IV. Platobné podmienky**

4.1.

Objednávateľ neposkytne zálohu ani preddavok na realizáciu diela.

4.2.

Cena diela bude zhotoviteľovi zaplatená po vystavení konečnej faktúry zhotoviteľom. Faktúra musí byť vystavená v súlade so skutočne zrealizovanými prácami a v súlade s dohodnutými jednotkovými cenami určenými v prílohe č. 1 rozpočet diela (ocenený výkaz výmer) – naviac práce ocenené podľa bodu 3.4. zmluvy.

4.3.

Faktúra bude predložená na úhradu v troch vyhotoveniach. Prílohou faktúry bude súpis vykonaných prác a dodávok a zisťovací protokol potvrdený zhotoviteľom a oprávnenou osobou objednávateľa. Úhrada konečnej faktúry celého diela je podmienená riadnym vykonaním celého diela a jeho odovzdaním a prevzatím v zápise o odovzdaní a prevzatí diela, po odstránení všetkých vád a nedorobkov uvedených v odovzdávacom protokole. Prílohami ku konečnej faktúre sú protokol o odovzdaní a prevzatí diela.

4.4.

Faktúra bude uhradená formou bezhotovostného platobného styku.

4.5.

Lehota splatnosti faktúry je 30 dní od prevzatia faktúry objednávateľom.

4.6.

Faktúra musí spĺňať náležitosti daňového dokladu v zmysle § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov.

4.7.

V prípade, že faktúra nebude obsahovať náležitosti uvedené v bode 4.6., resp. bude podstatne porušovať zmluvné povinnosti dohodnuté v tejto zmluve o dielo, objednávateľ bude oprávnený vrátiť ju zhotoviteľovi na doplnenie. V takom prípade nová lehota začne plynúť doručením opravenej faktúry objednávateľovi.

**V. Podmienky vykonania diela**

5.1.

Zhotoviteľ sa zaväzuje prevziať stavenisko pre vykonanie diela do 2 dní od vyzvania objednávateľom. O odovzdaní staveniska spíšu zmluvné strany Protokol o odovzdaní staveniska, v ktorom objednávateľ uvedie zodpovednú osobu – technický dozor, ako aj všetky doklady a rozhodnutia odovzdané zhotoviteľovi, ktoré sú potrebné pre realizáciu diela. V protokole o odovzdaní staveniska sa jednoznačne a nezameniteľne vymedzí rozsah odovzdávaného staveniska a šatne pre zamestnancov zhotoviteľa.

5.2.

Zhotoviteľ zodpovedá za ochranu priestoru staveniska, za jeho zabezpečenie proti krádežiam, proti nepriaznivým poveternostným vplyvom, za vhodné oplotenie, označenie výstražnými tabuľami a

výstražnými páskami, ako aj za škody vzniknuté porušením svojich povinností, tak na majetku

objednávateľa, ako aj tretích osôb podľa § 373 a násl. Obchodného zákonníka. Po zistení škody

zavinenej zhotoviteľom, je zhotoviteľ povinný uviesť zariadenie alebo vec do pôvodného stavu, pri úplnom zničení zariadenia alebo veci, nahradiť novou vecou toho istého typu a kvality, pokiaľ to pre povahu zničeného zariadenia, alebo veci nebude možné, je objednávateľ oprávnený požadovať náhradu škody vo výške hodnoty zničeného zariadenia alebo veci v čase poškodenia.

5.3.

Pri užívaní ciest a komunikácií určených na príjazd na stavenisko je zhotoviteľ povinný plniť povinnosti, vyplývajúce zo všeobecne záväzných, ale aj interných právnych predpisov objednávateľa – prevádzkovateľa a zodpovedá za ich prípadné porušenie a vzniknutú škodu podľa príslušných právnych predpisov.

5.4.

Zhotoviteľ je zodpovedný za primeraný poriadok na stavbe, za správne uskladnenie materiálov a konštrukcií, za prípadné znečistenie komunikácií, ktoré bude používať pre svoju činnosť, v prípade

blízkosti intravilánu aj za dodržiavanie nočného a nedeľného pokoja a zaväzuje sa na svoje náklady odstrániť odpad, ktorý je výsledkom jeho činnosti pri uvedených prácach, a to najneskôr pri predkladaní faktúry.

5.5

Zhotoviteľ pri realizácii diela je povinný dodržiavať predpisy a opatrenia na zabezpečenie bezpečnosti a ochrany zdravia pri práci, na ochranu životného prostredia, ako aj protipožiarne opatrenia, vyplývajúce z povahy vykonávanej práce. Za ich prípadné porušenie a vzniknutú škodu zodpovedá v plnom rozsahu.

5.6.

Zhotoviteľ zabezpečí na svoje náklady a nebezpečenstvo dopravu a skladovanie všetkých materiálov, stavebných hmôt a dielcov, výrobkov, strojov a zariadení, ich presun a montáž na stavenisko.

5.7.

Zhotoviteľ na požiadanie objednávateľa umožní objednávateľovi a iným oprávneným osobám na výkon kontroly (auditu) poskytnúť všetku potrebnú súčinnosť.

5.8.

Zhotoviteľ sa zaväzuje, že pri realizácii diela zabuduje len také výrobky a zariadenia, ktoré sú zbavené práv tretích osôb. Na uskutočnenie diela musí zhotoviteľ použiť iba stavebné výrobky, ktoré sú podľa osobitných predpisov vhodné na použitie v stavbe na zamýšľaný účel, a to podľa § 43f staveného zákona.

5.9.

Zhotoviteľ sa zaväzuje vyzvať objednávateľa na kontrolu všetkých prác, ktoré majú byť zakryté alebo sa stanú neprístupnými, minimálne 2 pracovné dni vopred, ak si to technologické podmienky vyžadujú aj skôr. Zároveň zhotoviteľ zhotoví fotodokumentáciu celého postupu prác. Ak objednávateľ nevykoná kontrolu týchto prác, je zhotoviteľ oprávnený pokračovať v realizácii diela. V prípade, že objednávateľ bude dodatočne požadovať odkrytie týchto prác, je zhotoviteľ povinný odkrytie vykonať

na náklady objednávateľa. Pokiaľ sa pri dodatočnej kontrole zistí, že práce neboli riadne vykonané,

poprípade zhotoviteľ nezabudoval výrobky a zariadenia ako sú uvedené v bode 5.11., toto odkrytie bude vykonané na náklady zhotoviteľa.

5.10.

Kontrolu prác za objednávateľa bude vykonávať oprávnená osoba objednávateľa – Ing. Miroslav Bartko

5.11.

Zhotoviteľ je povinný predložiť od všetkých výrobkov a zariadení platné certifikáty, osvedčenia o zhode, osvedčenia o kvalite, o akosti od slovenských skúšobní, zabezpečí potrebné skúšky a merania v zmysle platných právnych predpisov a technických noriem, doklad o uskladnení odpadov.

5.12.

Zhotoviteľ je povinný, počnúc odovzdaním staveniska, viesť stavebný denník podľa § 46d stavebného zákona. Do stavebného denníka s dvoma priepismi sa zapíšu všetky skutočnosti, ktoré sa stali na stavenisku, najmä priebeh stavby. Zhotoviteľ je povinný vykazovať v stavebnom denníku aj práce naviac a to tak, že opíše dôvod ich vzniku a zaznamená množstvo, a to presným výpočtom ich výmer. V prípade, ak sú v rozpočte fakturované nepredvídané stavebné alebo montážne práce ocenené hodinovými zúčtovacími sadzbami, dokladuje zápisom v stavebnom denníku počet odpracovaných hodín. Stavebný denník počas realizácie diela musí byť neustále na stavbe trvale prístupný, až do skončenia stavebných prác a odovzdania diela.

5.13.

Objednávateľ je oprávnený sledovať obsah stavebného denníka a k zápisom pripojiť svoje stanovisko. Ak dozor objednávateľa so záznamom zhotoviteľa nesúhlasí, je povinný pripojiť k zápisu svoje vyjadrenie do 2 dní. V opačnom prípade sa predpokladá, že s jeho zápisom súhlasí. To isté platí pre námietky zhotoviteľa voči zápisom objednávateľa. Objednávateľ má právo robiť si zo stavebného denníka fotokópie.

5.14.

Záznamy v stavebnom denníku, ktoré majú vplyv na rozsah stavebných prác, cenu diela, čas plnenia, prípadne ďalšie záväzky tejto zmluvy, budú slúžiť ako podklad pre vypracovanie písomných dodatkov k zmluve o dielo. Zhotoviteľ je povinný písomne informovať objednávateľa o takomto zápise do 2 pracovných dní.

5.15.

Za celý priebeh výstavby, za odborné a včasné vyhotovenie diela podľa tejto zmluvy a za vedenie stavebného denníka je zodpovedný za zhotoviteľa:Peter Berta, číslo osvedčenia: 00557\*10\*

5.16.

Koordinátora bezpečnosti stavby podľa nariadenia vlády č. 396/2006 Z.z. o minimálnych bezpečnostných a zdravotných požiadavkách na stavenisko bude vykonávať: Ing. Slavomír Šulkovský.

5.17.

V prípade, že dôjde k zmene osoby stavbyvedúceho alebo koordinátora bezpečnosti stavby, zhotoviteľ je povinný oznámiť túto skutočnosť objednávateľovi bez zbytočného odkladu, najneskôr do 2 pracovných dní.

5.18.

Podmienkou odovzdania a prevzatia diela je úspešné vykonanie všetkých skúšok predpísaných osobitnými predpismi, záväznými normami a predloženie dokladov o úspešnom vykonaní týchto skúšok a vydokladovanie počtu odpracovaných hodín pri fakturácií tzv. HZS, ktoré zabezpečí zhotoviteľ.

5.19.

Zhotoviteľ bude informovať objednávateľa o stave rozpracovaného diela na pravidelných kontrolných dňoch za účasti všetkých zainteresovaných zložiek, ktoré bude zvolávať oprávnená osoba objednávateľa podľa potreby.

5.20.

Zhotoviteľ sa zaväzuje zabezpečiť, že akýkoľvek materiál vyťažený z miesta realizácie diela bude znovu použitý, recyklovaný, spracovaný alebo uložený environmentálnym spôsobom, o čom predloží doklad objednávateľovi do 5 dní od vyťaženia materiálu. Doklad musí obsahovať množstvo vyvezeného odpadu, spôsob jeho spracovania, ako aj položkovite uvedené náklady s tým spojené. V prípade, ak má dôjsť k výmene materiálov, ktoré by mohli byť opätovne použité aj na iné objekty, zhotoviteľ vyzve objednávateľa, aby určil zápisom v stavebnom denníku spôsob s ich ďalším nakladaním.

5.21.

Zhotoviteľ musí byť poistený počas celej realizácie diela.

**VI. Odovzdanie a prevzatie diela**

6.1**.**

Zhotoviteľ je povinný objednávateľovi písomne oznámiť 2 dní vopred, kedy bude dielo pripravené na odovzdanie a prevzatie. Na základe tohto oznámenia sú zmluvné strany povinné dohodnúť takú vzájomnú súčinnosť, aby odovzdanie a prevzatie bolo ukončené v zmluvnej lehote.

6.2.

K odovzdaniu a prevzatiu dokončeného diela pripraví zhotoviteľ všetky doklady, ktoré mal povinnosť priebežne odovzdávať a do odovzdania diela jeho zavinením neboli objednávateľovi počas realizácie diela odovzdané a to najmä:

1. stavebné denníky,
2. atesty o požiarnej odolnosti použitých materiálov a výrobkov podľa ich umiestnenia na stavbe,
3. osvedčenia o akosti použitých konštrukcií a materiálov,
4. doklady o preukázaní zhody výrobkov pre stavbu.

6.3.

Objednávateľ si vyhradzuje právo neprevziať dielo, ktoré má vady a nedorobky a taktiež ak zhotoviteľ nedoloží všetky doklady uvedené v bode 6.2.

6.4.

Dokladom o splnení diela zhotoviteľom je protokol o odovzdaní a prevzatí diela, návrh ktorého pripraví zhotoviteľ, účasť objednávateľa nie je vylúčená. Protokol o odovzdaní a prevzatí diela

obsahuje predovšetkým vyhodnotenie akosti zhotoveného diela, zoznam odovzdaných dokladov, konkrétny a podrobný súpis zistených vád a nedorobkov, vrátane dohôd, opatrení a lehôt na ich odstránenie. Obsahom zápisu je vyhlásenie objednávateľa, že odovzdanú časť diela preberá a pokiaľ nie, z akých dôvodov.

6.5.

Objednávateľ je oprávnený v prípade drobných vád diela zistených pri preberacom konaní diela zadržať 10% z celkovej ceny diela až do doby ich odstránenia.

6.6.

Zhotoviteľ je povinný pri odovzdaní diela usporiadať svoje stroje, výrobné zariadenia, zvyšný materiál a odpad na stavenisku tak, aby mohol objednávateľ dielo riadne prevziať a užívať. Stavenisko je zhotoviteľ povinný úplne vypratať do 2 dní odo dňa protokolárneho odovzdania diela okrem zariadení, nutných na odstránenie vád a nedorobkov.

6.7.

Objednávateľ je oprávnený odmietnuť prevzatie diela v prípade, že dielo nie je dodané v súlade so zmluvnými podmienkami a má závažné vady a nedorobky, ktoré bránia bezpečnému a plynulému užívaniu diela až do ich odstránenia.

**VII. Zodpovednosť za vady a záručná doba**

7.1.

Zhotoviteľ zodpovedá za to, že predmet plnenia tejto zmluvy bude zhotovený v súlade so záväzkami tejto zmluvy, podľa technických noriem a všeobecne záväzných právnych predpisov platných na území Slovenskej republiky, že bude spôsobilý k zmluvnému účelu a že počas záručnej doby bude mať vlastnosti dohodnuté v tejto zmluve.

7.2.

Dielo má vady, ak nie je v súlade s podmienkami stanovenými v článku VII. bod 7.1. tejto zmluvy. Vadou sa rozumie odchýlka v kvalite, rozsahu a parametroch diela stanovených v tejto zmluve. Za vady sa pre účely odovzdania a prevzatia diela považujú aj chýbajúce alebo neúplné doklady, ktoré je zhotoviteľ povinný doložiť ku dňu odovzdania a prevzatia diela uvedené v bode 6.2.

7.3.

Záručná doba diela je 5 rokov a začne plynúť odo dňa prevzatia diela objednávateľom. V záručnej dobe musí dielo vykazovať kvalitatívne vlastnosti a prevádzkovú spôsobilosť primeranú obvyklému opotrebeniu a vplyvu poveternostných podmienok.

7.4.

Záruka sa predlžuje o dobu, po ktorú dielo nemohlo byť v záručnej dobe plne využívané z dôvodu vady, na ktorú sa vzťahuje záruka.

7.5.

Zhotoviteľ je plne zodpovedný za vady, ktoré bude mať dielo v čase jeho odovzdania objednávateľovi. Za vady, ktoré sa prejavia po odovzdaní diela bude zodpovedať zhotoviteľ iba vtedy, ak boli spôsobené porušením jeho povinností.

7.6.

Zhotoviteľ je počas záručnej doby povinný vady diela, na ktoré sa vzťahuje záruka, odstrániť bez

zbytočného odkladu po doručení oznámenia o vade diela, ak na jej odstránenie vzhľadom na jej rozsah alebo technickú zložitosť nie je potrebný dlhší čas. O termíne odstránenia vady, dlhšom ako 20 pracovných dní od prevzatia oznámenia, je zhotoviteľ povinný objednávateľa písomne informovať.

7.7.

V prípade vady, na ktorú sa vzťahuje záruka, všetky náklady súvisiace s odstránením vady, vrátane nutných kontrol kvality, bude hradiť zhotoviteľ.

7.8.

Zhotoviteľ je povinný vypracovať protokol do 14 dní od prevzatia oznámenia objednávateľa o vade. V protokole bude uvedený spôsob a termín odstránenia vady, či zhotoviteľ uznáva svoju zodpovednosť a predĺženie záručnej doby s označením časti diela, ktorej sa predmetné predĺženie týka.

7.9.

Na stavebný materiál vymenený v rámci záruky poskytne zhotoviteľ novú záruku za rovnakých podmienok, ako bola záruka poskytnutá. Zhotoviteľ je povinný pri odstraňovaní vád zabudovať výrobky a zariadenia ako sú uvedené v bode 5.8.

7.10.

Zhotoviteľ je povinný bez zbytočného odkladu odstrániť aj také vady, vznik ktorých popiera, odstránenie ktorých však neznesie odklad. Úhrada nákladov spojených s odstránením takýchto vád bude stanovená po preukázaní zodpovednosti za vadu.

7.11.

V prípade, že zhotoviteľ oznámené (reklamované) vady neodstráni v dohodnutej lehote napriek tomu, že ich uznal alebo vôbec nereagoval na oznámenie a objednávateľ vytvoril podmienky na ich odstránenie, má objednávateľ právo dať ich odstrániť tretej osobe na náklady zhotoviteľa.

**VIII. Sankcie**

8.1.

V prípade omeškania zhotoviteľa s odovzdaním diela podľa dohodnutých termínov, z dôvodu na strane zhotoviteľa, je zhotoviteľ povinný zaplatiť objednávateľovi zmluvnú pokutu vo výške 0,05 % z celkovej ceny diela za každý deň omeškania. Zaplatením zmluvnej pokuty objednávateľovi nezaniká právo na náhradu škody spôsobenej odovzdaním diela v dohodnutom termíne.

8.2.

Za neuvoľnenie a nevypratanie staveniska alebo za neskorý nástup na odstránenie vád diela bude zhotoviteľ povinný zaplatiť objednávateľovi zmluvnú pokutu vo výške 100 EUR za každý deň

omeškania. Zaplatením zmluvnej pokuty objednávateľovi nezaniká právo na náhradu škody spôsobenej porušením povinnosti uvedeným v tomto bode.

8.3.

V prípade omeškania objednávateľa so zaplatením ceny diela bude zhotoviteľ oprávnený účtovať objednávateľovi úrok z omeškania vo výške 0,02 % z nezaplatenej ceny diela za každý deň omeškania.

**IX. Osobitné ustanovenia**

9.1.

Zmluvné strany sa dohodli, že zmluvný vzťah môžu skončiť:

1. písomnou dohodou zmluvných strán,
2. odstúpením od zmluvy z dôvodov podstatného porušenia ustanovení zmluvy ktoroukoľvek zo zmluvných strán.

9.2.

Odstúpenie musí byť písomné a jeho účinky nastanú dňom jeho doručenia druhej zmluvnej strane.

9.3.

Za podstatné porušenie tejto zmluvy sa bude považovať okrem porušenia zákonných ustanovení aj porušenie zmluvnej povinnosti zhotoviteľom spočívajúce:

1. v omeškaní zhotoviteľa s dokončením a odovzdaním diela o viac ako 5 dní,
2. v nedodržaní a nepreukázaní kvality diela počas jeho realizácie.

9.4.

Nehnuteľnosť poskytnutá zhotoviteľovi na vykonanie diela a zaplatená časť diela je vlastníctvom objednávateľa aj počas vykonávania diela zhotoviteľom.

9.5.

V prípade dočasného prerušenia alebo definitívneho zastavenia realizácie diela z dôvodov na strane objednávateľa zaplatí objednávateľ zhotoviteľovi skutočne vynaložené náklady.

9.6.

Zhotoviteľ a jeho partneri vo vzťahu k plneniu zmluvy (ďalej len „poddodávatelia“), vrátane ich zamestnancov, sú povinní dodržiavať mlčanlivosť vo vzťahu ku skutočnostiam zisteným počas realizácie diela alebo súvisiacim s dielom. Všetky dokumenty, ktoré prevezme zhotoviteľ od objednávateľa, sú dôverné a nebude možné ich použiť bez predchádzajúceho súhlasu objednávateľa.

**X. Záverečné ustanovenia**

10.1.

Zmluvné strany sa zaväzujú, že všetky spory, ktoré vyplynú v súvislosti s touto zmluvou, budú riešiť prednostne cestou rokovaní, aby dospeli k dohode. V prípade, kedy ani potom nedôjde k dohode zmluvných strán, sa zmluvné strany dohodli, že spory budú riešené podľa príslušných ustanovení

obchodného zákonníka, stavebného zákona a ostatnými všeobecne záväznými právnymi predpismi.

Týmito predpismi sa riadia aj vzťahy neupravené v tejto zmluve.

10.2.

Zmeny a doplnky tejto zmluvy budú zmluvné strany riešiť formou očíslovaných písomných dodatkov k tejto zmluve, ktoré sa po obojstrannom súhlasnom podpísaní zmluvnými stranami stanú neoddeliteľnou súčasťou tejto zmluvy. Zmluvné strany sa dohodli, že k návrhom dodatkov k tejto zmluve sa vyjadria v lehote 5 pracovných dní od doručenia návrhu dodatku druhej zmluvnej strane.

10.3.

Zmluva nadobúda platnosť dňom podpísania oboma zmluvnými stranami a účinnosť dňom nasledujúcim po dni jej zverejnenia na webovom sídle objednávateľa.

10.4.

Prílohami tejto zmluvy sú:

a) Rozpočet diela (ocenený výkaz výmer) ako príloha č.1.

10.5

Zmluva je vyhotovená v 4 origináloch, z ktorých po dva sú určené každej zmluvnej strane.

V Košiciach dňa: 7. 10. 2016 V Košiciach dňa: 7. 10. 2016

Objednávateľ: Zhotoviteľ:

Mgr. Eva Csurkó Ing. Slavomír Šulkovský

riaditeľka školy . Štefan Lévay